OPDATERET: Kommentar fra trafikordfører Kim Christiansen (DF) tilføjet.

----------

Samsø er blevet en billig smutvej for lastbiler mellem Sjælland og Jylland.

En støttepulje til godstransport betaler nemlig mere end halvdelen af en lastbils tur til og fra danske småøer, og det har gjort turen over Samsø attraktiv for vognmænd, der skal have lastbiler tværs over landet.

Det vækker stor bekymring for de lokale vognmænd, som støtten egentligt var tiltænkt.

- Lastbilerne holder tit på færgehavnene, og så tager de med morgenfærgerne til Jylland, efter de er kommet ind med aftenfærgen fra Sjælland, siger vognmand på Samsø Søren Peter Kjeldahl.

Læs også : Husene på Samsø er eftertragtede

Han oplever, at vognmænd fra fastlandet benytter sig af støtteordningen til at skyde en billig genvej gennem landet. Og det er et stort problem, mener ham.

- Når der ikke er flere penge i kassen, så er der bare ikke flere. Og så er pengene brugt til noget, de ikke var tiltænkt, siger Søren Peter Kjeldahl.

Ordningen er tiltænkt vognmænd på øerne, der ved at få tilskud til færgebilletter kan blive lige så konkurrencedygtige som deres kolleger på fastlandet.

Borgmester på Samsø Marcel Meijer (S) frygter, at ordningen vil blive udnyttet i så stor stil, at tomme lastbiler vil fylde færgerne.

- Det kan tage den plads på færgerne, der ellers skulle bruges af turister eller vores egne godstransportører, siger han.

Trafikordfører Kim Christiansen (DF) var med til at vedtage tilskudsordningen, og han kalder det "et misbrug".

- Når vi laver noget, vi synes, er godt i lovgivningen, så er der desværre altid nogen, der ser en økonomisk fidus i det, siger Kim Christiansen.